

ประกาศอธิบดีกรมสรรพากร

เกี่ยวกับภาษีเงินได้ (ฉบับที่ ๔๕๑)

**เรื่อง** กำหนดแบบแสดงรายการเกี่ยวกับภาษีเงินได้หัก ณ ที่จ่าย

 อาศัยอำนาจตามความในมาตรา ๕๘ มาตรา ๕๙ มาตรา ๓ เตรส และมาตรา ๖๙ ทวิ แห่งประมวลรัษฎากร อธิบดีกรมสรรพากรจึงกำหนดแบบแสดงรายการภาษีเงินได้หัก ณ ที่จ่าย สำหรับการยื่นรายการ
ต่อเจ้าพนักงานประเมินตามประมวลรัษฎากร ประกอบกับมาตรา ๓ โสฬส แห่งประมวลรัษฎากร
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๕๓) พ.ศ. ๒๕๖๕ กำหนดให้
ผู้มีหน้าที่นำส่งภาษียื่นรายการภาษีเงินได้หัก ณ ที่จ่าย หรือเอกสารหลักฐานหรือหนังสืออื่นใดซึ่งเป็นหน้าที่
ตามประมวลรัษฎากรด้วยกระบวนการทางอิเล็กทรอนิกส์ต่อกรมสรรพากรได้ ดังนั้น จึงกำหนดดังต่อไปนี้

ข้อ ๑ ให้ยกเลิก

(๑) ประกาศอธิบดีกรมสรรพากร เกี่ยวกับภาษีเงินได้ (ฉบับที่ ๕๘) เรื่อง กำหนดแบบแสดงรายการเกี่ยวกับภาษีเงินได้บุคคลธรรมดาหัก ณ ที่จ่าย ลงวันที่ ๒๒ พฤศจิกายน พ.ศ. ๒๕๓๘

(๒) ประกาศอธิบดีกรมสรรพากร เกี่ยวกับภาษีเงินได้ (ฉบับที่ ๒๕๕) เรื่อง กำหนดแบบแสดงรายการเกี่ยวกับภาษีเงินได้บุคคลธรรมดาหัก ณ ที่จ่าย ลงวันที่ ๒๔ มิถุนายน พ.ศ. ๒๕๕๘

(๓) ประกาศอธิบดีกรมสรรพากร เกี่ยวกับภาษีเงินได้ (ฉบับที่ ๔๓๘) เรื่อง กำหนดแบบแสดงรายการเกี่ยวกับภาษีเงินได้บุคคลธรรมดาหัก ณ ที่จ่าย ลงวันที่ ๒๑ กันยายน พ.ศ. ๒๕๖๖

ข้อ ๒ ให้ยกเลิก

(๑) ความใน (๔) ของข้อ ๒ วรรคหนึ่ง ของประกาศอธิบดีกรมสรรพากร เกี่ยวกับภาษีเงินได้ (ฉบับที่ ๑๖) เรื่อง กำหนดแบบแสดงรายการเกี่ยวกับภาษีเงินได้ของบริษัทหรือห้างหุ้นส่วนนิติบุคคล
ลงวันที่ ๕ กุมภาพันธ์ พ.ศ. ๒๕๒๕

(๒) ความในวรรคสามของข้อ ๒ ของประกาศอธิบดีกรมสรรพากร เกี่ยวกับภาษีเงินได้
(ฉบับที่ ๑๖) เรื่อง กำหนดแบบแสดงรายการเกี่ยวกับภาษีเงินได้ของบริษัทหรือห้างหุ้นส่วนนิติบุคคล
ลงวันที่ ๕ กุมภาพันธ์ พ.ศ. ๒๕๒๕ ซึ่งแก้ไขเพิ่มเติมโดยประกาศอธิบดีกรมสรรพากร เกี่ยวกับภาษีเงินได้
(ฉบับที่ ๑๖๐) เรื่อง กำหนดแบบแสดงรายการเกี่ยวกับภาษีเงินได้ของบริษัทหรือห้างหุ้นส่วนนิติบุคคล
ลงวันที่ ๑๔ พฤศจิกายน พ.ศ. ๒๕๔๙

ข้อ ๓ กำหนดให้แบบดังต่อไปนี้ เป็นแบบแสดงรายการหักภาษี และนำเงินภาษีส่ง
ตามมาตรา ๓ เตรส มาตรา ๕๒ และมาตรา ๖๙ ทวิ แห่งประมวลรัษฎากร

/ (๑) ภ.ง.ด.๑ …

(๑) ภ.ง.ด.๑ แบบยื่นรายการภาษีเงินได้หัก ณ ที่จ่าย ตามมาตรา ๕๙ แห่งประมวลรัษฎากร ใช้สำหรับการหักภาษี ณ ที่จ่าย ตามมาตรา ๕๐ (๑) แห่งประมวลรัษฎากร กรณีการจ่ายเงินได้
พึงประเมินตามมาตรา ๔๐ (๑) และ (๒) แห่งประมวลรัษฎากร

(๒) ภ.ง.ด.๑ ก แบบยื่นรายการภาษีเงินได้หัก ณ ที่จ่าย ตามมาตรา ๕๘ (๒) แห่งประมวลรัษฎากร ใช้สำหรับแสดงรายการเกี่ยวกับเงินได้พึงประเมินตามมาตรา ๔๐ (๑) และ (๒) แห่งประมวลรัษฎากร

(๓) ภ.ง.ด.๑ ก พิเศษ แบบยื่นรายการภาษีเงินได้หัก ณ ที่จ่าย ตามมาตรา ๕๘ (๑)
ใช้สำหรับแสดงรายการเกี่ยวกับเงินได้พึงประเมินตามมาตรา ๔๐ (๑) และ (๒) แห่งประมวลรัษฎากร กรณีมีการตั้งฎีกาเบิกเงิน เฉพาะข้าราชการและลูกจ้างของส่วนราชการ

(๔) ภ.ง.ด.๒ แบบยื่นรายการภาษีเงินได้หัก ณ ที่จ่าย ตามมาตรา ๕๙ แห่งประมวลรัษฎากร
ใช้สำหรับการหักภาษี ณ ที่จ่าย ตามมาตรา ๕๐ (๒) แห่งประมวลรัษฎากร กรณีการจ่ายเงินได้พึงประเมินตามมาตรา ๔๐ (๓) และ (๔) แห่งประมวลรัษฎากร

(๕) ภ.ง.ด.๒ ก แบบยื่นรายการภาษีเงินได้หัก ณ ที่จ่าย ตามมาตรา ๕๘ (๒) แห่งประมวลรัษฎากร ใช้สำหรับแสดงรายการเกี่ยวกับเงินได้พึงประเมินตามมาตรา ๔๐ (๔) แห่งประมวลรัษฎากร

(๖) ภ.ง.ด.๓ แบบยื่นรายการภาษีเงินได้หัก ณ ที่จ่าย ตามมาตรา ๕๙ แห่งประมวลรัษฎากร ใช้สำหรับการหักภาษี ณ ที่จ่าย ตามมาตรา ๓ เตรส และมาตรา ๕๐ (๓) (๔) และ (๕) แห่งประมวลรัษฎากร กรณีการจ่ายเงินได้พึงประเมินตามมาตรา ๔๐ (๕) (๖) (๗) และ (๘) แห่งประมวลรัษฎากร

(๗) ภ.ง.ด.๓ ก แบบยื่นรายการภาษีเงินได้หัก ณ ที่จ่าย ตามมาตรา ๕๘ (๑) แห่งประมวลรัษฎากร ใช้สำหรับแสดงรายการเกี่ยวกับเงินได้พึงประเมินตามมาตรา ๔๐ (๕) (๖) (๗) และ (๘) แห่งประมวลรัษฎากร

(๘) ภ.ง.ด.๕๓ แบบยื่นรายการภาษีเงินได้หัก ณ ที่จ่าย ใช้สำหรับ

 (ก) กรณีที่รัฐบาล องค์การของรัฐบาล เทศบาล สุขาภิบาล หรือองค์การบริหารราชการส่วนท้องถิ่นอื่น เป็นผู้จ่ายเงินได้พึงประเมิน ตามมาตรา ๔๐ แห่งประมวลรัษฎากร ให้แก่บริษัท
หรือห้างหุ้นส่วนนิติบุคคลครั้งหนึ่ง ๆ ตั้งแต่ ๕๐๐ บาทขึ้นไป และต้องหักภาษี ณ ที่จ่าย ตามมาตรา ๖๙ ทวิ แห่งประมวลรัษฎากร

 (ข) กรณีที่มีการจ่ายเงินให้แก่บริษัทหรือห้างหุ้นส่วนนิติบุคคล และต้องหักภาษี ณ ที่จ่าย ตามมาตรา ๓ เตรส แห่งประมวลรัษฎากร

แบบแสดงรายการตามวรรคหนึ่ง ให้ใช้แบบแสดงรายการที่เป็นข้อมูลอิเล็กทรอนิกส์ หรือ
แบบแสดงรายการที่จัดพิมพ์จากระบบอิเล็กทรอนิกส์ของกรมสรรพากร

ข้อ ๔ แบบแสดงรายการตามข้อ ๓ ที่เป็นข้อมูลอิเล็กทรอนิกส์ ให้ยื่นแบบพร้อมแสดงรายการภาษีเงินได้หัก ณ ที่จ่าย เป็นข้อมูลอิเล็กทรอนิกส์ ผ่านระบบอิเล็กทรอนิกส์ของกรมสรรพากร
หรือระบบอื่นใดในลักษณะทำนองเดียวกัน และให้ถือว่ากรมสรรพากรได้รับแบบแสดงรายการดังกล่าว
เมื่อผู้มีหน้าที่หักภาษีได้รับหลักฐานยืนยันการรับแบบแสดงรายการหรือใบรับจากระบบอิเล็กทรอนิกส์
ของกรมสรรพากร แล้วแต่กรณี

/ ข้อ ๕ …

ข้อ ๕ แบบแสดงรายการตามข้อ ๓ ที่จัดพิมพ์จากระบบอิเล็กทรอนิกส์ของกรมสรรพากร
ให้ยื่นแบบพร้อมแสดงรายการภาษีเงินได้หัก ณ ที่จ่าย ด้วยสื่อบันทึกในระบบคอมพิวเตอร์หรือด้วยข้อมูลอิเล็กทรอนิกส์อื่น ตามรูปแบบข้อมูล (Format) ที่มีรายการอย่างน้อยตามที่กำหนดบนระบบอิเล็กทรอนิกส์ของกรมสรรพากร

ข้อ ๖ ในกรณีที่ผู้มีหน้าที่หักภาษีซึ่งมีหน้าที่ยื่นรายการไม่อาจยื่นรายการด้วยวิธีการ
ตามข้อ ๔ และข้อ ๕ ได้ ให้แจ้งต่ออธิบดีเป็นหนังสือถึงเหตุจำเป็นที่ไม่อาจดำเนินการได้พร้อมกับ
การยื่นแบบแสดงรายการดังกล่าว ณ สำนักงานสรรพากรพื้นที่สาขาในเขตท้องที่ที่สถานประกอบการ
ของผู้มีหน้าที่หักภาษีตั้งอยู่

ข้อ ๗ ประกาศนี้ให้ใช้บังคับสำหรับการจ่ายเงินได้ซึ่งต้องหักภาษีเงินได้หัก ณ ที่จ่าย
ตั้งแต่วันที่ ๑ มกราคม พ.ศ. ๒๕๖๘ เป็นต้นไป

 ประกาศ ณ วันที่ ๓ ธันวาคม พ.ศ. ๒๕๖๗

 ปิ่นสาย สุรัสวดี

(นายปิ่นสาย สุรัสวดี)

อธิบดีกรมสรรพากร